REGULAMENTUL (CE) NR. 536/2008 AL COMISIEI
din 13 iunie 2008
de stabilire a modalităților de aplicare a articolului 6 alineatul (3) și a articolului 7 din Regulamentul (CE) nr. 782/2003 al Parlamentului European și al Consiliului privind interzicerea compușilor organostanici pe nave și de modificare a acestuia
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 782/2003 al Parlamentului European și al Consiliului privind interzicerea compușilor organostanici pe nave (1), în special articolul 6 alineatul (3), articolul 7 al doilea paragraf și articolul 8,
întrucât:
(1)
Regulamentul (CE) nr. 782/2003 prevede adoptarea de către Comisie a unui număr de măsuri în vederea punerii în aplicare a respectivului regulament în cazul în care Convenția internațională privind controlul sistemelor antivegetative dăunătoare utilizate la nave (denumită în continuare Convenția AFS), adoptată la 5 octombrie 2001, nu va fi intrat în vigoare până la 1 ianuarie 2007.
(2)
Această convenție nu a intrat în vigoare până în acest moment.
(3)
Prin urmare, este necesară adoptarea unor măsuri care să permită navelor aflate sub pavilionul unei țări terțe să facă dovada conformității cu articolul 5 din Regulamentul (CE) nr. 782/2003 și care să prevadă dispoziții cu privire la inspecțiile portuare efectuate de statul în care se află portul respectiv.
(4)
Articolul 8 din Regulamentul (CE) nr. 782/2003 prevede faptul că respectivul regulament poate fi modificat pentru a se ține seama de evoluțiile la nivel internațional și, în special, la nivelul Organizației Maritime Internaționale (denumită în continuare OMI) sau pentru a-i spori eficacitatea din perspectiva experienței acumulate.
(5)
Comitetul pentru protecția mediului marin din cadrul OMI (denumit în continuare MEPC), în conformitate cu regula 1(4)(a) din anexa 4 la Convenția ASF, a adoptat Instrucțiunile pentru inspecția și avizarea sistemelor antivegetative utilizate la nave, prin intermediul rezoluției MEPC.102(48) din 11 octombrie 2002.
(6)
În temeiul articolului 11 alineatul (2) din Convenția AFS, MEPC a adoptat Instrucțiunile pentru inspectarea sistemelor antivegetative utilizate la nave, prin intermediul rezoluției MEPC.105(49) din 18 iulie 2003.
(7)
În temeiul articolului 11 alineatul (1) din Convenția AFS, MEPC a adoptat Instrucțiunile pentru colectarea rapidă de probe de pe sistemele antivegetative utilizate la nave, prin intermediul rezoluției MEPC.104(49) din 18 iulie 2003.
(8)
Până la intrarea în vigoare a convenției AFS, este oportună aplicarea prevederilor acesteia navelor aflate sub pavilionul unui stat care este parte la convenție. În mod similar, navele aflate sub pavilionul unui stat care nu este parte la Convenția AFS nu trebuie să se bucure de un tratament mai favorabil în Comunitate.
(9)
Măsurile prevăzute de prezentul regulament sunt conforme cu avizul Comitetului pentru siguranța maritimă și prevenirea poluării de către nave înființat prin Regulamentul (CE) nr. 2099/2002 al Parlamentului European și al Consiliului (2),
ADOPTĂ PREZENTUL REGULAMENT:
Articolul 1
Prezentul regulament urmărește:
-
instituirea măsurilor necesare pentru a permite navelor aflate sub pavilionul unui stat terț care pătrund în portul sau în terminalul marin ale unui stat membru să facă dovada conformării la dispozițiile articolului 5 din Regulamentul (CE) nr. 782/2003;
-
instituirea procedurilor pentru controlul efectuat de către statul membru în care se află portul respectiv; și
-
modificarea trimiterilor la declarația de conformitate AFS din Regulamentul (CE) nr. 782/2003 și anexa I la respectivul regulament.
Articolul 2
(1) Navele menționate la articolul 3 alineatul (1) litera (c) din Regulamentul (CE) nr. 782/2003 au obligația de a face dovada respectării articolului 5 din același regulament, în conformitate cu alineatele (2), (3) și (4) din prezentul articol.
(2) Pe parcursul unei perioade de tranziție, navele aflate sub pavilionul unui stat care este parte la Convenția internațională privind controlul sistemelor antivegetative dăunătoare utilizate la nave (Convenția AFS) fac dovada respectării articolului 5 din Regulamentul (CE) nr. 782/2003 printr-o declarație de conformitate, în aplicarea punctului 5.4.1 din Instrucțiunile pentru inspecția și avizarea sistemelor antivegetative utilizate la nave anexate la Rezoluția MEPC.102(48) a Comitetului pentru Protecția Mediului Marin al Organizației Maritime Internaționale (denumit în continuare MEPC).
(3) Începând cu intrarea în vigoare a Convenției AFS, navele aflate sub pavilionul unui stat care este parte la aceasta fac dovada respectării articolului 5 din Regulamentul (CE) nr. 782/2003 prin intermediul unui certificat internațional de sisteme antivegetative eliberat în conformitate cu anexa 4 din Convenția AFS.
(4) Navele aflate sub pavilionul unui stat care nu este parte la Convenția AFS fac dovada respectării articolului 5 din Regulamentul (CE) nr. 782/2003 prin intermediul unei declarații de conformitate eliberate de autoritățile statului de pavilion cu aplicarea dispozițiilor articolului 10 coroborate cu anexa 4 din Convenția AFS și cu Instrucțiunile pentru inspecția și avizarea sistemelor antivegetative utilizate la nave anexate la Rezoluția MEPC.102(48). În sensul prezentului alineat, trimiterile la respectivul articol, la respectiva anexă și la instrucțiunile pentru certificatul internațional de sisteme antivegetative se înțeleg ca trimiteri la declarația de conformitate.
Articolul 3
(1) Pe parcursul perioadei de tranziție, statele membre aplică dispoziții referitoare la inspecții similare celor cuprinse în Directiva 95/21/CE a Consiliului (3) navelor care intră în sfera de aplicare a Regulamentului (CE) nr. 782/2003 în temeiul alineatelor (2) și (3) din prezentul articol.
(2) În ceea ce privește inspecțiile și depistarea neregulilor și fără a aduce atingere articolului 2 din prezentul regulament, statele membre aplică prevederile articolului 11 din Convenția AFS și se ghidează după Instrucțiunile pentru controlul sistemelor antivegetative utilizate la nave anexate la Rezoluția MEPC.105(49).
(3) Alineatul (1) se aplică navelor menționate la articolul 3 alineatul (1) litera (c) din Regulamentul (CE) nr. 782/2003 cu începere de la 1 ianuarie 2008.
Articolul 4
În îndeplinirea obligațiilor care le revin în temeiul articolelor 6 și 7 din Regulamentul (CE) nr. 782/2003, statele membre se ghidează după Instrucțiunile pentru colectarea rapidă de probe de pe sistemele antivegetative utilizate la nave anexate la rezoluția MEPC.104(49).
Articolul 5
Regulamentul (CE) nr. 782/2003 se modifică după cum urmează:
1.
la articolul 2, punctul 9 se înlocuiește cu următorul text:
„9.
«declarație europeană de conformitate AFS» înseamnă un document care atestă respectarea dispozițiilor din anexa I la Convenția AFS, emis de către un organism recunoscut în numele autorităților unui stat membru;”;
2.
la articolul 6 alineatul (2), litera (b) se înlocuiește cu următorul text:
„(b)
până la un an după data menționată la litera (a), statele membre recunosc orice declarație europeană de conformitate AFS.”;
3.
la anexa I punctul 1.4, trimiterea la Rezoluția MEPC.101(48) se înlocuiește cu o trimitere la Rezoluția MEPC.102(48).
Articolul 6
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 13 iunie 2008.